Marta Mata

Marta Ángela Mata i Garriga, nada en Barcelona o 22 de xuño de 1926 e finada o 27 de xuño de 2006 foi unha política e pedagoga catalá.

 Traxectoria 
 Formación e comezos 
Formada no Padroado escolar do Concello de Barcelona, os seus estudos de bacharel víronse interrompidos durante a Guerra civil española. Trasladouse a mediados da década de 1940 a Saifores, onde comezou o seu labor como ensinante ao tempo que estudaba Filosofía e Letras e licenciábase en Pedagoxía no 1957.

Filla de mestra, tratou nas décadas posteriores de iniciar un movemento de renovación pedagóxica coa creación de varios centros de ensino que recollían o pulo de renovación que impulsou a formación española durante a Segunda República. A imposibilidade de crear libremente centros de formación para o profesorado durante o franquismo, lévaa a impulsar a Escola de Mestres Rosa Sensat, de carácter clandestino, que se estende nas denominadas Escolas de Verán cunha importante implantación fóra e dentro de Cataluña, ao tempo que traballa como profesora na Universidade de Barcelona.

 Política 
A morte do ditador Francisco Franco abriu a porta a unha maior implicación política de Marta Mata, que se afilia no 1976 a Convergència Socialista de Catalunya, dirixida por Joan Reventós, formación que pasou eses mesmos anos a ser o Partit Socialista de Catalunya-Congrés e, dous anos máis tarde, o Partit dels Socialistes de Catalunya.

Nas eleccións xerais de 1977 foi elixida deputada pola circunscrición electoral de Barcelona na coalición socialista. Foi reelixida nas eleccións de 1979. Renunciou ao escano no Congreso dos Deputados para concorrer ás primeiras eleccións da transición democrática ao Parlamento de Cataluña no 1980, renovando escano ata 1988. De 1983 a 1984 foi elixida pola cámara catalá senadora, e de 1993 a 1996 volveuno a ser, pero como electa por Barcelona.

 Educación e pedagoxía 
De 1986 a 2002 foi nomeada membro do Consello Escolar do Estado, ao tempo que desempeñou a súa tarefa como concelleira de educación do Concello de Barcelona de 1987 a 1995 e Vicepresidenta da deputación provincial.

A mediados da década de 1990 creou a Fundació Àngels Garriga de Mata, destinada á formación do profesorado e ao estudo e estímulo da interacción entre a escola e a sociedade.

Autora de varias obras pedagóxica, foi nomeada doutora honoris causa pola Universidade Autónoma de Barcelona e foi galardoada coa Cruz de Afonso X o Sabio polo goberno de España e a Creu de Sant Jordi da Generalitat de Cataluña.

No 2008 botouse o buque remolcador da Sociedade de Salvamento e Seguridade Marítima BS-33 Marta Mata, no seu honor.

 Algúns postulados e ideas pedagóxicas 
 Os alumnos deben aprender a pensar e decidir por si mesmos.
 A defensa da igualdade entre as persoas implica unha escola pública, para todos, mixta e laica.
 O oficio de mestre esixe un equilibrio entre reflexión práctica, centrada na escola, e a formación profesional, e cultural, sólida e ao máis alto nivel.
 Nunha sociedade democrática a escola debe artellarse asemade de xeito democrático, cunha xestión e un proceso con base na participación dos alumnos no proceso de aprendizaxe, e de mestres, pais e sociedade en xeral na definición e xestión da escola.
 A formación dos ensinantes ten unha compoñente básica no diálogo e o intercambio de experiencias con outros ensinantes.
 Clases e libros son só compoñentes estruturais e materiais do ensino, non o conxunto de posibilidades a aproveitar.
 Un mestre non ensina o que di, senón o que é.

 Véxase tamén 
 Ligazóns externas 
  Páxina de homenaxe a Marta Mata
  Escritores Cataláns:Marta Mata
  A pedagoga Marta Mata morre en Barcelona ós 80 anos 
  Ficha de Marta Mata no Congreso dos Deputados 
  Información sobre a morte de Marta Mata por parte do Ministerio de Educación
  Biografía, na Biblioteca Nacional de España.

Categoría:Pedagogos de España
Categoría:Senadores por designación do Parlamento de Cataluña
Categoría:Deputados no Congreso dos Deputados (Lexislatura constituínte)
Categoría:Políticos do PSC
Categoría:Nados en Barcelona
Categoría:Nados en 1926
Categoría:Finados en 2006
Categoría:Premio Creu de Sant Jordi
Categoría:Deputados no Congreso dos Deputados (I Lexislatura)